Diari Oficial de la Generalitat Valenciana


Sumari del DOGV 5748, del 23-04-2008 (2008/4902)

ORDE de 17 d'abril de 2008, del conseller de Justícia i Administracions Públiques, pel qual es convoca el III Premi Art i Justícia.
-----------------------------------------------------------------------------------------------------------------------------------

### Dades del document

Número de DOGV
:   5748

Data del DOGV
:   23-04-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/4902


Data del document
:   17-04-2008

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * premi cultural
    * distinció honorífica
    * belles arts
    * dret a la justícia

ORDE de 17 d'abril de 2008, del conseller de Justícia i Administracions Públiques, pel qual es convoca el III Premi Art i Justícia. [2008/4902]  
Els premis Justícia de la Generalitat estan regulats en l'Orde de 5 de juny de 2006, del conseller de Justícia, Interior i Administracions Públiques.  
En l'esmentada Orde es configura el Premi Art i Justícia com a reconeixement a la creació artística i al·legòrica de la justícia que serà exposada a la Ciutat de la Justícia de València, amb què s'adquireix la propietat i drets de l'obra guanyadora.  
Així mateix, estableix el caràcter anual de la convocatòria, en què es determinarà el motiu o tema sobre el qual versarà l'obra, així com les bases reguladores.  
Per tot allò exposat, per les ordes de l'1 de juny de 2005, i 10 de gener de 2007, es van convocar el I i II Premi Art i Justícia, respectivament, per la qual cosa procedeix ara convocar la concessió del III Premi Art i Justícia.  
El Premi que ara es convoca no necessita cap notificació a la Comissió Europea, per no reunir els requisits de l'article 87 del TCE, segons el Decret 147/2007, de 7 de setembre, en concret per no suposar avantatge econòmic, ja que els professionals a qui va dirigit no exercixen activitats econòmiques en què puguen oferir béns o serveis en el mercat. Per això no hi ha la possibilitat de falsejament de la competència.  
Per això, en virtut de les competències atribuïdes per l'article 13 del Decret 7/2007, de 28 de juny, del President de la Generalitat, pel qual es determinen les conselleries en què s'organitza l'administració de la Generalitat; i l'article 6 del Decret 122/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Justícia i Administracions Públiques,  
ORDENE  
Primer  
Convocar el III Premi Art i Justícia, així com aprovar les bases per les quals es regirà la convocatòria que figura en l'annex I, juntament amb el butlletí d'inscripció que figura en l'annex II.  
Segon  
El premi consistirà en una placa commemorativa, amb l'anagrama de la Generalitat, i una dotació econòmica de 6.000 euros, que seran abonats a càrrec de la línia de subvenció T4206000 «Premis Justícia», 00.54.28.851.12 dels Pressupostos de la Generalitat per al 2008.  
DISPOSICIÓ FINAL   
Primera  
La present Orde entrarà en vigor l'endemà de la seua publicació en el Diari Oficial de la Comunitat Valenciana.  
Segona  
Conforme estableixen els articles 107,116 i 117, de la Llei 30/92, de 26 de novembre, del Règim Jurídic de les Administracions Públiques i Procediment Administratiu Comú, i els articles 10,14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present Orde posa fi a la via administrativa, i podrà ser recorreguda potestativament en reposició o bé cabrà plantejar directament recurs contenciós administratiu en els terminis i davant dels òrgans que s'indiquen tot seguit:  
Primer  
El recurs de reposició haurà d'interposar-se davant del conseller de Justícia i Administracions Públiques, en el termini d'un mes, comptador des de l'endemà de la seua publicació.  
Segon  
El recurs contenciós administratiu haurà de presentar-se davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua publicació.  
València, 17 d'abril de 2008  
El conseller de Justícia i Administracions Públiques,  
FERNANDO DE ROSA TORNER  
Annex I  
Bases per a la concessió del III Premi Art i Justícia   
Primera. Objecte  
Constitueix l'objecte de la convocatòria el III Premi Art i Justícia.  
El Premi pretén reconéixer i premiar la realització d'una obra d'art, al·legòrica a la justícia, en la modalitat d'escultura.  
El tema sobre el qual versarà l'obra en aquesta convocatòria serà «Drets Humans».  
Segona. Participants  
Podran concursar, en règim de concurrència competitiva, tots els artistes, qualssevol que siga la seua nacionalitat o residència, de forma individual o formant equip, que reunisquen els requisits previstos en l'article 13, de la Llei 38/2003, de 17 de novembre, General de Subvencions.  
Tercera. Condicions tècniques de l'obra   
Els artistes hauran de presentar la seua obra en la modalitat d'escultura, la temàtica de la qual serà «Drets Humans» i amb les característiques següents:  
Les mesures de l'obra escultòrica no podrà excedir de 200 x 120 x 120 cm, ni de 200 quilos, i estaran realitzades en material definitiu.  
L'obra haurà de ser inèdita/original i necessàriament no haurà d'haver estat presentada, ni exhibida amb anterioritat, en cap altre certamen o convocatòria de premis. Aquest aspecte serà acreditat per mitjà de declaració jurada.  
No s'admetran còpies d'obres d'altres artistes.  
No s'acceptaran obres que en el seu contingut puguen ofendre, ferir o danyar els sentiments o creences de tercers.  
Es rebutjaran aquelles obres que no es presenten en perfectes condicions o que per fragilitat o poca consistència del material emprat, puguen deteriorar-se fàcilment.  
Quarta. Premis  
Els premis estaran subjectes al que disposa la legislació vigent en matèria de IRPF.  
Cinquena. Termini de presentació  
El termini de presentació de les obres, així com de la documentació prevista en la base setena, serà de 4 mesos, comptadors a partir de l'endemà de la publicació de la present Convocatòria en el Diari Oficial de la Comunitat Valenciana.  
Sisena. Lloc de presentació de les obres  
Les obres es presentaran a la Ciutat de la Justícia de València, avinguda del Saler, núm. 14, en el lloc que determine el director de gestió d'aquesta.  
Les obres hauran de ser lliurades físicament en el lloc dalt indicat. No s'admetran, per tant, altres modalitats d'enviament que obliguen a ser recollides en cap altra destinació.  
Setena. Documentació a presentar  
Cada obra anirà acompanyada del corresponent original del Butlletí d'Inscripció, el model del qual s'adjunta en l'annex II, i s'ompliran els seus tres cossos.   
La part superior, juntament amb una fotocòpia del DNI, un curriculum vitae i una declaració responsable, prevista en la base tercera, s'introduiran en un sobre que rebrà un número de registre i quedarà en poder del director de gestió de la Ciutat de la Justícia.   
La part central serà segellada i registrada i tornada a l'autor.   
La part inferior haurà de ser apegada per darrere de l'obra.   
La no-presentació de la documentació sol·licitada, així com el no-ompliment de qualsevol dels camps del Butlletí d'Inscripció serà motiu suficient per a desestimar l'obra.  
Així mateix, hauran de presentar una declaració responsable de complir els requisits i obligacions dels articles 13 i 14 de li Llei 38/2003,de 17 de novembre, General de Subvencions.  
Vuitena. Procediment i forma de concessió  
L'òrgan competent per a l'ordenació i instrucció serà la secretària autonòmica de Justícia, i serà competència del conseller de Justícia i Administracions Públiques la resolució de la concessió. L'esmentada Resolució posarà fi a la via administrativa i haurà de ser dictada en un termini d'un mes, comptador des de l'elevació de la resolució del jurat i notificada al concursant premiat, d'acord amb l'article 59 de la Llei 30/02, de Règim Jurídic de les Administracions Públiques i Procediment Administratiu Comú.  
El Jurat elevarà la seua resolució a la secretària autonòmica de Justícia, en què farà constar els criteris que han estat valorats en l'elecció de l'obra guanyadora, així com la seua ponderació.  
Per a la concessió del Premi es tindran en compte els criteris següents:  
a) La qualitat de l'obra, així com els materials emprats en la mateixa. Es puntuarà amb un màxim de 10 punts.  
b) El seu caràcter innovador. Es puntuarà amb un màxim de 10 punts.  
c) La seua significació i aportació al món de la justícia. Es puntuarà amb un màxim de 10 punts.  
Novena. Resolució del Jurat  
El Jurat, d'acord amb l'article 6.2, de l'Orde de 5 de juny de 2006, reguladora d'aquest Premi, estarà integrat pels membres següents:  
- President: el conseller de Justícia i Administracions Públiques.  
- Vicepresidenta: la secretària autonòmica de Justícia.  
- Vocals:  
· El secretari autonòmic de Cultura.   
· La directora de l'Institut Valencià d'Art Modern (IVAM).  
· Quatre crítics d'art, designats pel conseller de Justícia i Administracions Públiques.  
· Secretari: el director general de Justícia i Menor.  
La resolució del Jurat serà vinculant.  
Els premis podran ser declarats deserts.  
Les actuacions del Jurat estan sotmeses al règim impugnatori establit per la Llei de Règim Jurídic de les Administracions Públiques i del Procediment Administratiu Comú i els seus acords posen fi a la via administrativa  
Desena. Pagament dels premis  
El pagament de l'import corresponent als premis es realitzarà per transferència bancària a nom de l'autor, si el treball és individual, o a nom dels autors, en el cas que el treball siga de grup i així s'indique en la sol·licitud. En aquest cas, la quantia del premi es distribuirà entre els autors en el percentatge indicat en la sol·licitud, i caldrà facilitar les dades bancàries de tots ells.  
Els premis estaran subjectes a retenció fiscal, d'acord amb el que estableixen els articles 29 i 43 del Reial Decret 27/2003, de 10 de gener, i el Reglament de l'Impost sobre la Renda de les Persones Físiques, aprovat pel Reial Decret 1.775/2004, de 30 de juliol (BOE de 04.08.2004).  
Tota alteració de les condicions que s'han tingut en compte per a la concessió del premi podrà modificar la resolució de la concessió.  
La percepció del premi per part dels beneficiaris estarà condicionada al compliment de les obligacions que prescriuen els articles 14, 30 i 46, de la Llei 38/2003, de 17 de novembre, General de Subvencions (BOE de 18.11.2003).  
Seran també d'aplicació els articles 36, 37, 40.1, 52 i següents de la Llei 38/2003, de 17 de novembre, General de Subvencions (BOE de 18.11.2003), que regulen la invalidesa de la concessió, les causes i les obligacions de reintegrament dels premis concedits, així com les infraccions corresponents.  
Onzena. Propietat  
L'obra premiada quedarà en propietat de la Generalitat.  
L'artista es compromet a cedir a aquesta els drets de comunicació pública, reproducció i distribució de l'obra premiada, en qualsevol suport, per temps il·limitat i per a qualsevol lloc, d'acord amb la Llei de Propietat Intel·lectual. L'autor podrà continuar utilitzant aquests amb caràcter no exclusiu.  
Dotzena. Devolució de les obres  
La devolució d'obres no premiades es realitzarà en el termini d'un mes, comptador des de la resolució del premi, en el lloc on es va efectuar el depòsit d'aquestes.  
Per a retirar l'obra personalment serà indispensable el lliurament del cos 2 o part central del butlletí d'inscripció.  
Els concursants que hagen lliurat l'obra personalment, i que desitgen retirar la seua obra per agència, hauran de notificar-ho amb 24 hores d'antelació, i indicaran número de registre, nom i cognoms i l'agència de transport que serà l'encarregada de retirar l'obra.  
La conselleria de Justícia i Administracions Públiques no es fa responsable de les obres no retirades en l'esmentat termini, per la qual cosa podrà disposar d'elles al seu criteri, ni de les pèrdues o danys que puguen patir.  
Tretzena. Obligacions dels beneficiaris  
El beneficiari haurà de complir els requisits i obligacions previstos en els articles 13 i 14 de la Llei 38/2003, de 17 de novembre, General de Subvencions, i caldrà que acredite, amb anterioritat a dictar-se la proposta de resolució de concessió, que es troba al corrent en el compliment de les seues obligacions tributàries i de la Seguretat Social.  
Catorzena. Disposicions generals  
La ubicació de les obres a exhibir estarà a càrrec del director de gestió de la Ciutat de la Justícia. Aquest adoptarà totes les precaucions i recaptacions per a la seua bona conservació, però no es fa responsable d'un eventual dany, robatori o furt.  
Davant de qualsevol eventualitat, la conselleria de Justícia i Administracions Públiques es reserva el dret de modificar les dates establides en les bases.  
El fet de concursar suposa la plena acceptació d'aquestes bases.  
ANNEX II  
BUTLLETÍ D'INSCRIPCIÓ  
   
ANEXO II  
BOLETÍN DE INSCRIPCIÓN  
